runetrust/blame-folketinget-dk huggingface dataset:
Jann Sjursen (KRF), 2002-11-18:
Bortset fra det vil jeg også sige, at vi fra Kristeligt Folkepartis side ikke synes, at grønthøstermetoden - heller ikke i forhold til staten - er en god idé, og vi har også vendt os imod flere af de besparelser, som er kommet til udtryk ved grønthøstermetoden under finanslovforhandlingerne.
Pia Kjærsgaard (DF), 1998-11-19:
Ved smårapserier, hærværk, cykeltyverier og den slags skal der selvfølgelig være en konsekvens fra samfundets side, men det bør også være sådan, at unge, som er store børn imellem 12 og 15 år, skal kunne idømmes en straf, sådan som voksne unge imellem 15 og 18 år kan i dag.
Poul Nødgaard (DF), 2002-11-18:
Jeg har læst forslaget, men vi har ikke behandlet det i vores folketingsgruppe, og jeg synes ikke, det er rimeligt, at vi i forbindelse med partistøtten begynder en lang videnskabelig drøftelse af et forslag, der kommer til behandling om 14 dage eller 3 uger - og så kan man godt trække lidt på smilebåndet. Med hensyn til spørgsmålet om, hvem der giver tilskud til Dansk Folkeparti: Jamen kære venner, hvad tænker man på?
Lennart Damsbo-Andersen (S), 2013-11-26:
Men der er mange selvejende institutioner, som udfører opgaver for det offentlige, og derfor bør der også for nytteindsats gælde den samme afgrænsning som for offentlige løntilskudsjob; det vil sige, at nytteindsats og nyttejob fremover skal kunne etableres hos offentlige arbejdsgivere.
Jesper Langballe (DF), 2003-05-14:
Jeg har for mig selv aflagt det løfte, at end ikke hr. Tórbjørn Jacobsens himmelstormende hang til at fremsætte fuldkommen urealistiske forslag med det udgangspunkt, at danskere er skyld i alle ulykker på Færøerne, og selv ikke de oplevelser, som hr. Tórbjørn Jacobsen sådan bereder os i Folketingssalen, skal gøre noget skår i min varme sympati for det færøske folk og mit håb om, at Færøerne selvstændiggør sig i det tempo, færingerne selv vil, og det vil vel egentlig sige så hurtigt, det er praktisk muligt.
Søren Espersen (DF), 2008-12-16:
Derfor er Dansk Folkeparti på forhånd skeptisk indstillet over for at oprette stadig flere aftaler af den slags, vi har med Tyrkiet, og derfor vil vi i udvalgsarbejdet spørge ind til dette område og undersøge, om vi med denne aftale med Bosnien-Hercegovina risikerer de samme problemer, vi i dag står over for med Tyrkiet.
Troels Lund Poulsen (V), 2009-03-10:
Dertil kommer, at SF vil ændre naturbeskyttelsesloven, så skove og krat bliver beskyttede naturtyper, og SF vil indføre plejepligt og sikre, at den beskyttede natur, der er nævnt i § 3, ikke længere kan vokse sig ud af beskyttelsen i naturbeskyttelsesloven.
Jacob Jensen (V), 2024-11-27:
Det, at vi har indgået en dyrevelfærdsaftale, betyder dog ikke, at jeg som minister dermed vil fjerne mit fokus fra det her område, men jeg vil selvfølgelig stadig væk holde fokus på at sikre, at vi netop hele tiden udvikler erhvervet på en måde, så vi også fremadrettet kan have en griseproduktion, men hvor dyrevelfærden til stadighed bliver bedre.
Birgitte Josefsen (V), 2007-03-27:
Men hvis vi kigger på at forringe udbuddet, er jeg af den overbevisning, at hvis vi vedtager det her beslutningsforslag fra De Radikale, vil vi se, at der er nogle praksisser, der bliver nedlagt, og så forringer vi sådan set patientens mulighed for at vælge i forhold til det udbud, der er i dag.
Mattias Tesfaye (S), 2022-03-31:
Med det forslag, vi behandler i dag, pålægges regeringen inden udgangen af året at udarbejde og gennemføre en model, der sikrer, at Danmark årligt skal modtage minimum 500 personer, som er flygtet på grund af ekstreme klima- og miljøforandringer, og meddele dem humanitær opholdstilladelse, altså en kvoteordning, der skal fungere parallelt med kvoteordningen for flygtninge.
Lissa Mathiasen (S), 2002-02-01:
Jeg vil så godt sige, at jeg synes, det havde været pænere, hvis man i forhold til landets lejere havde sagt, at når man nu ikke har tid til at beskæftige sig med den fulde aftale, aftalen, der også indebærer forbedringer af de ældre boliger, skal vi heller ikke gå ud og lægge en særskat på lejerne.
Mike Villa Fonseca (UFG), 2025-01-16:
Så kunne man lige prøve det, ikke i myldretidstrafikken og ikke, når det regner, men man kan måske køre ud et sted, hvor der ikke er så meget trafik, og sætte lidt blå blink på og lige prøve at træde lidt på speederen og nærme sig et lyssignal; hvad skal man lige gøre her osv.?
Christian Juhl (EL), 2021-10-12:
Det undrer mig meget, at man i sådan en bunke som den her med alt godt fra havet lige pludselig så vikler et forslag ind, som jeg selv har været med til at arbejde med i Sydslesvigudvalget, nemlig om adgang for børn af dansksindede sydslesvigere til at blive danske statsborgere som biperson.
Birthe Rønn Hornbech (V), 2004-03-12:
Men de regler, jeg specielt vil gøre noget ud af, er jo de særlige regler for opholdstilladelse til forkyndere, missionærer m.v., idet det er meget tydeligt for den debat, der har været i dagspressen, at man åbenbart ikke har haft lyst til at læse, hvad der står i lovforslaget. Det er ellers ikke, fordi det er så forfærdelig vanskeligt.
Johs. Poulsen (RV), 2008-05-27:
Derfor er det også glædeligt, at der trods alt på en række områder ikke mindst i lyset af ministerens besvarelse - indholdsmæssigt ser ud til at være en betydelig enighed om vigtige elementer, bl.a. spørgsmålet om 2-graders-målsætningen, og hvordan den vil blive nået.
Jørn Jespersen (SF), 2002-02-19:
Den diskussion er afgørende at bringe frem, og jeg håber, at regeringen vil bidrage til det. Endelig synes jeg, at der er brug for nye organisationer, og jeg skal derfor fremsætte følgende Forslag til vedtagelse »Folketinget konstaterer, at de rige lande hidtil ikke har levet op til deres forpligtelser til at bistå de fattige lande med at bekæmpe fattigdom.
Anne Baastrup (SF), 2000-02-10:
Og hvis barnet modtager den undervisning, hvordan tror hr. Brian Mikkelsen så, at det vil vægte de lektier, det har fået for af imamen, som måske anvender pædagogiske metoder, som hr. Brian Mikkelsen går meget ind for, over for den almindelige danske folkeskole, som anvender metoder, hvor børn kan lære noget?
Carsten Kissmeyer (V), 2022-06-02:
Derfor tror jeg, det er vigtigt, at vi i den måde, vi udbyder vedvarende energiforsyning på, også tænker på, at det ikke kun er pengene, men også livscyklusbelastningen for klimaet, vi kigger på, og at vi også har et sikkerhedspolitisk aspekt i den måde, vi laver vores udbud på.
Poul Nødgaard (DF), 2004-02-05:
Så vil jeg sige en anden ting, som jeg synes er væsentlig, men som ikke har været nævnt her, og som vi har fået slået fast i medielovgivningen, og det er, at der skulle være skabt - i hvert fald er det på vej til at blive skabt - betydelig bedre forhold for vore handicappede, og det synes jeg er en rigtig god ting.
Johannes Poulsen (RV), 2005-03-31:
Af miljøministerens oversendelse til Miljø- og Planlægningsudvalget vedrørende ændringer som følge af høringssvar fremgår det direkte, at for at undgå, at lovforslaget kommer i strid med regeringens skattestop, er forslaget ændret, så erhvervsvirksomheder, f.eks. landbrug, maksimalt kan komme til at betale gebyr ud fra en indvindingstilladelse på 25.000 m3 .
Theresa Scavenius (UFG), 2024-11-26:
Det er både ubehageligt for mig at snakke om, at vores praktiske mulighed for at udføre demokratiske rettigheder er begrænset, og det er også ubehageligt at høre for alle dem, der har været med til at stemme det her igennem eller vedtage det, altså at oppositionens muligheder for at udføre oppositionsarbejde i Folketinget, er blevet forringet i dag.
Jørn Jespersen (SF), 2002-05-29:
Når jeg har fået den, så kan vi jo gå videre med diskussionen og sige: Jamen okay, man kan da godt drage en parallel til Vandmiljøplan II og sige, at vi altså her ønsker at kompensere for en generel regulering, men så kommer jo diskussionen: Hvorfor det?
Tom Behnke (FRI), 2000-05-24:
For det første er det vores opfattelse, at ansøgerne skal være gældfri over for det offentlige, og det er også vores opfattelse, at ansøgerne skal kunne beherske det danske sprog i skrift og tale, at ansøgerne skal være selvforsørgende, og at ansøgerne har afholdt sig fra at begå kriminalitet.
Frank Aaen (EL), 1999-04-28:
Det, vi kræver her, er i virkeligheden det samme, som vi har besluttet i hjemmeserviceloven, så vi har sådan set gjort det før og sagt, det skal være sådan og sådan og sådan som betingelse for, at et hjemmeservicefirma kan modtage det statstilskud, som vi giver til hjemmeservicen.
Joachim B. Olsen (LA), 2019-01-24:
I den forbindelse er der jo en række hensyn, man skal tage, herunder også hensynet til dem, som bor på udrejsecenter i dag, og som ikke er kriminelle, og der har vi altså valgt – og det kan jeg forstå er et hensyn, som Det Radikale Venstre ikke ønsker at tage – at tage det hensyn til dem, som ikke er kriminelle, at de ikke skal bo sammen med dømte, meget, meget hårde kriminelle.
Henriette Kjær (KF), 2002-01-09:
Personer, der er tilkendt førtidspension efter de gældende regler, vil ikke nødvendigvis være berettiget til førtidspension som følge af de ændrede regler for tilkendelse. Tilkendelse af førtidspension efter førtidspensionsreformen forudsætter, at arbejdsevnen er afprøvet, og at det er dokumenteret, at arbejdsevnen ikke er tilstrækkelig til, at den pågældende person kan varetage f.eks. et fleksjob.
Margrete Auken (SF), 1999-12-09:
Så kommer der et klatresystem ind, så er det ydmygende, at der er nogle, der får mere, så er det ydmygende, at en departementschef får mere end en minister, så er det ydmygende, at en, man sidder sammen med, får mere end en selv, og så er der altså gået fuldstændig svamp i os herinde.
Ole Glahn (RV), 2007-03-29:
når man stikker regler ud, er det jo til dels, fordi man skal svare på spørgsmål her i Folketinget – det er en voldsom belastning, synes jeg nok, og et stort apparat, man sætter i gang for at klare de spørgsmål – men så er det jo også sådan, at det giver bedre service til borgeren.
Lars Kramer Mikkelsen (S), 2003-04-01:
Vi ved godt hos Socialdemokraterne, at ministeren har fået lagt mange opgaver ind under sine vinger, men den frygt, vi havde, da den borgerlige regering valgte at nedlægge Boligministeriet med det ekspertisetab, der fulgte med, har vist sig at være velbegrundet også i denne sag.
Sophie Løhde (V), 2025-05-06:
Det er jo senest også bagtæppet for den aftale om en stor sundhedsreform, som vi i regeringen har indgået, også med et bredt flertal her i Folketinget, herunder Det Konservative Folkeparti, for at få styrket nogle af de områder, hvor vi også har en række udfordringer i forhold til at levere såvel forskning som udredning og behandling med den kvalitet og det niveau, som vi gerne ser i fællesskab.
Mette Thiesen (NB), 2020-05-05:
Og så har vi selvfølgelig et spørgsmål – altså jeg har da, når jeg sidder i Indfødsretsudvalget – angående dem, vi stemmer om; altså, hvis jeg stemmer for nogen, skal det udelukkende være, fordi det er nogen, jeg mener er til gavn for Danmark.
Rasmus Nordqvist (ALT), 2018-05-31:
Har ordføreren set noget i den her aftale – det her kludetæppe af aftaler – som gør, at man tænker, at det nok skal skrues sammen på en anden måde, så vi ikke på den måde får blandet sandsynlige krænkelser af menneskerettighederne ind i det og vi altså kan stå mere rent, så vi også fra EU's side kan gøre det med åbent sind og stå op for de værdier, vi bygger på?
Peder Hvelplund (EL), 2025-11-06:
For hvis man ikke gør det, måler vi det jo netop på, at uligheden stiger, for så ved vi godt, hvem det er, der får gavn af kronikerpakker og kvalitetsstandarder – det er de patienter, som er lettest at behandle, dem, som måske har mindst behov – hvorimod de patienter, som er svære at behandle, er dem, der bliver efterladt tilbage.
Anne Grete Holmsgaard (SF), 2002-01-10:
Hvis jeg et øjeblik må kigge på koblingen mellem miljø og transport, er det helt klart, at både når vi kigger herhjemme, og når vi ser på fælleseuropæisk plan, men navnlig herhjemme, har vi i Danmark over en 20-årig periode formået at få afkoblet det, at økonomisk vækst også automatisk fører til øget energiforbrug.
Inge-Lene Ebdrup (V), 2003-05-20:
Den offentlige støtte til f.eks. almene boliger og reguleringen af huslejen i mange udlejningsboliger betyder, at der ikke altid er sammenhæng mellem den husleje, der betales, og den markedspris, boligen kunne opnå ved et salg på et frit boligmarked.
Martin Henriksen (DF), 2008-04-10:
Men her er vel egentlig et meget godt eksempel på, at hvis EU når frem til noget fornuftigt på et område, hvor vi har et forbehold, kan vi vælge at hoppe på vognen, og hvis EU når frem til noget ufornuftigt på et område, hvor vi har et EU-forbehold, kan vi vælge at lade være med at hoppe på vognen.
Ulla Tørnæs (V), 2003-02-27:
Og for at sikre, at de sociale netværk ikke bliver så rodfæstede, at de ikke kan brydes op og man ikke kan træffe det seriøse, fagligt saglige studieretningsvalg og alene følger pigen med den lange, lyse fletning og ikke tager stilling til, hvad fagene egentlig indeholder, foreslår jeg, at det valg skal træffes efter ½ år, og så er der 2½ år til at indgå i et socialt fællesskab i en stamklasse.
Karsten Lauritzen (V), 2020-06-04:
Og så kan jeg sige, at det er rigtigt, at Venstres ros eller kærlighed, om man vil, til Dansk Folkepartis beslutningsforslag i dette tilfælde er stor, men det er, fordi vi synes, forslaget er rigtig godt, og næsten en til en er det, vi selv mener.
Mattias Tesfaye (S), 2018-01-12:
Altså, anerkender Enhedslisten, at vi i den udlændingepolitiske debat også er nødt til at forholde os til, at vi skal holde antallet af asylansøgere nede – ikke som det eneste, vi skal forholde os til, men som et af de forhold, vi bliver nødt til at afveje imod de øvrige hensyn på udlændingeområdet?
Line Barfod (EL), 2004-04-16:
Hvis beboerne på Christiania gerne vil have, at deres boliger bliver ejet af en fond, ønsker at sikre de kollektive rettigheder, ønsker at sikre det, der har været særkendet for Christiania, ønsker at sikre det, der har kunnet udvikle kreativiteten og bl.a. har skabt basis for Christianiacyklen - hvorfor siger hr. Helge Adam Møller så, at det må de ikke?
Benny Engelbrecht (S), 2021-12-01:
Det ved jeg godt at jeg har sagt mange gange før, men det er ikke desto mindre vigtigt for mig at understrege, og derfor vil jeg også starte med at erklære mig helt uenig i spørgerens udsagn om, at alt tyder på, at der bliver fundet, citat, »asbest i analyserne af fjordbunden«.
Lene Espersen (KF), 2014-10-09:
Det er faktisk også svært at være imod, også selv om jeg må indskyde, at den vækst, som Færøerne fik som følge af overfiskeri af makrel og tyveri af danske fiskeres sild, ikke var en vækst, vi bifaldt, og for os var det også helt uforståeligt, at flere partier i Folketinget svigtede dansk fiskeri til fordel for færøsk.
Astrid Krag (SF), 2010-05-12:
Jeg kunne godt tænke mig at spørge finansministeren om, hvad han har tænkt sig at sige til kommunerne med hensyn til både sparekravene og nulvæksten, men måske i virkeligheden også bare, hvad finansministerens budskab så er til de Venstreborgmestre rundtomkring, der lige nu laver sparekataloger, ikke bare på ganske få millioner, men på rigtig mange millioner, for det er det, vi kan se bliver konsekvensen af nulvækst i deres kommuner.
Magnus Heunicke (S), 2021-03-10:
Der bliver spurgt konkret til, om vi overvejer et udgangsforbud, men det er ikke noget, vi aktuelt overvejer, og jeg er personligt og politisk meget, meget tilfreds med, at vi i Danmark ikke har skullet bruge udgangsforbudsværktøjet, som vi har set skulle bruges mange andre steder i Europa.
Camilla Fabricius (S), 2025-05-06:
Det er vigtigt for Socialdemokratiet, og det er vigtigt for mig at sige, at det at komme godt i land med kvindesundhed altså er et samspil, der skal være både i landet, med erhvervslivet, med ngo'er og så selvfølgelig også med beslutningstagere, som vi selv er.
Mai Henriksen (KF), 2012-10-23:
Ministeriet siger 18 mio. kr., men i nogle af høringssvarene er man faktisk helt oppe at pege på 198 mio. kr. I stedet for at virksomhederne bruger tid på rent faktisk at drive deres forretning og tjene penge, skal de nu bruge tid på at sidde og komme med de her måltal og rapportere, og der er blevet talt om dette øgede bureaukrati.
Colette L. Brix (DF), 2009-05-29:
Det har været en hård nød at knække, og derfor vil jeg sige, at med det, der er kommet, har vi jo en ny sæson foran os, og der synes jeg, at vi skal se på Dansk Folkepartis beslutningsforslag, B 104, som vi fik lavet en beretning over, vedrørende de små selvstændige virksomheder.
Tom Behnke (KF), 2009-01-23:
Forslaget er jo i det demokratiske samfund, vi lever i, med den fri presse sendt ud til alle høringsberettigede, fordi alle 5 millioner danskere i virkeligheden har interesse i det her lovforslag, for alle 5 millioner danskere kan komme i den situation, at man en dag står foran en dommer og skal have afgjort en tvist med sin nabo eller sin arbejdsgiver eller måske en straffesag.
Karina Adsbøl (DF), 2014-04-10:
Advokatrådet henviser i den sammenhæng til, at sagsbehandlingen ved Ankestyrelsen tager 10-12 måneder, hvilket kan medføre, at den borger, der har brug for genoptræning efter en erhvervet hjerneskade, vil miste ikke blot tiden fra sagsbehandlingsperioden, men måske også muligheden for reelt at blive genoptrænet.
Bjarne Laustsen (S), 2000-05-09:
Jamen jeg synes jo netop, at børnefamilierne også har krav på, at der er en sammenhæng i arbejdsmarkedspolitikken og familiepolitikken, og at børnefamilierne også har nogle rettigheder, som de kan henholde sig til, sådan at ikke både arbejde og fritid glider fuldstændig sammen.
Gitte Lillelund Bech (V), 2013-04-25:
: Den danske regering vil gerne se på de muligheder, som eksempelvis Eksport Kredit Fonden eller Den Nordiske Investeringsbank kan stille til rådighed for et sådant partnerskab. I bund og grund må man bare sige, at hvis Eksport Kredit Fonden eller Den Nordiske Investeringsbank, som også har danske penge med sig, stiller penge til rådighed, er det vel i bund og grund også at stille penge til rådighed fra den danske stat.
Eigil Andersen (SF), 2015-01-22:
Det her princip om det rummelige arbejdsmarked er meget, meget vigtigt for SF, og derfor er vi meget tilfredse med, at der bliver lavet en undersøgelse af eventuelle barrierer for socialøkonomiske virksomheder, så det bliver lettere at etablere dem i de udsatte boligområder, hvor behovet for at skabe den slags arbejdspladser er særlig stort.
Jakob Axel Nielsen (KF), 2009-12-11:
For det andet henter vaccinationsregisteret data fra cpr-registeret, og det betyder, at så snart et barn får et cpr-nummer, vil man kunne følge, hvorvidt barnet modtager vaccinationer og helbredsundersøgelser, og dermed vil man automatisk kunne gøre opmærksom på en udeblivelse.
Peter Skaarup (DD), 2022-12-08:
Så vi synes, at det her er et godt skridt, og så synes vi selvsagt også, det er godt, at vi får gjort det, man måske skulle have gjort for en del år siden, nemlig at få ligestillet arbejdet i Færøudvalget og Grønlandsudvalget med de øvrige af Folketingets udvalg.
Anders Kronborg (S), 2024-12-17:
Så jeg kunne godt tænke mig helt specifikt at få bekræftet, hr. Mikkel Bjørn, at det er rigtigt, at ud af de her 2.000 navne fandt vi i den konkrete behandling, vi havde, kun tre navne, som vi fandt kvalificeret til at komme til det nybrud, som vi skabte i Indfødsretsudvalget, nemlig samtaler om statsborgerskab.
Holger K. Nielsen (SF), 2007-05-30:
Vi har fået en henvendelse fra Dansk Røde Kors og Folkekirkens Nødhjælp, som klart advarer imod den her kattelem, som regeringen og et bredt flertal i Folketinget nu vil have indført, hvor klyngebomber med selvdestruktionsmekanismer undtages fra et forbud, for, som de siger: De her selvdestruktionsmekanismer virker ikke i praksis.
Karsten Hønge (SF), 2023-04-13:
Derfor vil jeg igen komme med en opfordring til, at Venstre kommer ind i en proces, hvor man så kan finde nogle ordninger, som måske ikke ender med at være det, borgerforslaget foreslår, men noget, som i hvert fald skaber en tættere sammenhæng mellem lønudvikling og pensionsregulering.
Lennart Damsbo-Andersen (S), 2010-03-03:
Jeg havde godt hørt i min øresnegl, at ministeren skulle en tur til Region Sjælland på mandag, og jeg synes i øvrigt, det er glimrende, at ministeren allerede nu tager ud og tager pulsen på, hvad der egentlig sker derude, hvis man kan sige sådan noget, når nu vi snakker om sundhed.
Karsten Hønge (SF), 2024-04-12:
Nu, hvor hr. Frederik Vad selv citerer SIRI, kan jeg også sige, at jeg står her med et svar fra SIRI til Folketinget, hvor man netop også siger, at det er vigtigt at have en dansk bankkonto for netop at kunne kontrollere overførslerne til andre konti her i landet eller udlandet, herunder tilbagebetalinger til arbejdsgiverne eller bankhævninger.
Keld Albrechtsen (EL), 2001-04-24:
Fra debat til debat får vi trods alt lidt mere at vide, og derfor kan jeg da kun give ministrene tilsagn om, at Enhedslisten fortsætter det arbejde, som vi har indledt for nogle år siden, med at få afdækket disse her forhold og de hemmelige aftaler mellem Danmark og USA og Storbritannien.
Peter Skaarup (DF), 2012-03-29:
I BT den 15. december siger han: »Min retsfølelse er helt ude at blafre, hvor jeg er parat til meget for at give de personer, der gør den slags, en hårdere straf.« Senere hen siger den socialdemokratiske retsordfører til Ritzaus Bureau, at personfarlig kriminalitet bør straffes hårdere.
Brian Mikkelsen (KF), 2000-02-10:
Denne udvikling skal vendes, hvis vi skal blive ved med at bevare det danske velstandsniveau, og for Det Konservative Folkeparti vil jeg ikke lægge skjul på at det er et mål i sig selv at bryde med lønmodtagerkulturen ved at fremme selvstændighedskulturen, iværksætteri og innovation.
Lene Espersen (KF), 2005-06-07:
Forslagsstillerne er således enige med Det Dyreetiske Råd i, at skydning af katte, uanset om katten har en ejer eller ej, kun kan accepteres i særlige tilfælde, når aflivning er påkrævet, og katten ikke kan indfanges og aflives på anden måde.
Mai Mercado (KF), 2015-04-17:
Der kommer nogle interessante ting frem, og som repræsentant for regeringspartierne må hr. Jeppe Mikkelsen jo kunne svare mig på, hvorfor forslaget om den taskforce allerede nu er blevet forsinket, for den skulle jo have været fremlagt i april, og nu hørte vi lige den socialdemokratiske ordfører sige, at der i hvert fald går måned mere, inden det bliver fremlagt.
Jørn Jespersen (SF), 2002-01-24:
Jeg vil spørge, om formanden for Folketingets Miljøudvalg rent faktuelt kan bekræfte den fremstilling af sagsforløbet, som jeg har givet her. Så vil jeg sige rent indholdsmæssigt om denne her sag: Det er dybt beklageligt og meget ærgerligt, at den måde, regeringen har ført sig frem på, har forhindret en ordentlig, saglig, seriøs debat omkring anvendelse af miljøøkonomi i dansk miljøpolitik. Jeg tror, at vi alle sammen er interesseret i at diskutere styrkelse af miljøøkonomi.
Leila Stockmarr (EL), 2025-05-15:
Det var i hvert fald mine ord om, hvorfor jeg synes, at forslaget klimapolitisk giver mening, men hvorfor det egentlig også ville være et udtryk for sund fornuft, rettidig omhu og egentlig også for at tage ansvar for, at danske bankkunders penge ikke bliver investeret i en industri, som vi jo også ofte hører regeringsrepræsentanter sige ikke er en del af fremtiden.
Alex Ahrendtsen (DF), 2014-04-04:
Et eksempel: Et fredet hus brænder ned, Kulturstyrelsen går ind og affreder det, og så er det kun den almindelige forsikring, der gælder, og ejeren, som har betalt i dyre domme til den ekstra dyre forsikring, får ikke noget ud af det, men mister sit fredede hus, samtidig med at han får en moderne bygning.
Morten Messerschmidt (DF), 2024-05-17:
Desværre er fantasien tilsyneladende ganske begrænset, og derfor glæder jeg mig til at høre, hvad man i Det Konservative Folkeparti har gjort sig af tanker, for det kunne jo være, at det var netop det, som lå til grund for, at man tilsyneladende som det eneste parti, der har tilsluttet sig den europapolitiske aftale, går imod strømmen og her siger, at man gerne vil begrænse idiotien.